Source: https://www.jogiforum.hu/hirek/16657
Timestamp: 2019-07-22 23:24:52+00:00

Document:
Médiatörvény – a Bizottság elállt a keresetétől | hírek | Jogi Fórum ﻿
2007.09.27. Jogi Fórum / Európai Közösségek Bírósága
A Bizottság keresetében a médiatörvény azon (ma már nem hatályos) rendelkezését kifogásolta, amely a kábelszolgáltatók műsorelosztási jogát akkora területre korlátozta Magyarországon, amelyen nem több mint a lakosság egyharmada él. Egy ilyen szabályozás ugyanis az elektronikus hírközlő hálózatok és elektronikus hírközlési piacán belüli versenyről szóló 2002/77/EK irányelvbe ütközik.
A Bizottság azért állt el a keresetétől, mert Magyarország időközben hatályon kívül helyezte a médiatörvény kifogásolt rendelkezését.
A Bizottság a Bíróság Hivatalához 2007. augusztus 7-én benyújtott levelében a Bíróság eljárási szabályzatának 78. cikke szerint tájékoztatta a Bíróságot, hogy keresetétől eláll, és kérte, hogy a Bíróság az eljárási szabályzat 69. cikkének 5. §‑a alapján a Magyar Köztársaságot kötelezze a költségek viselésére.
Az alperes a Bíróság Hivatalához 2007. augusztus 28-án benyújtott levelében azt közölte a Bírósággal, hogy az elállással kapcsolatban nincs észrevétele.
Az eljárási szabályzat 69. cikke 5. §-ának első bekezdése szerint a Bíróság a keresetétől vagy a kérelmétől elálló felet kötelezi a költségek viselésére, ha a másik fél ezt az elállásra vonatkozó észrevételeiben kéri. A keresetétől vagy a kérelmétől elálló fél kérelmére azonban a Bíróság a másik felet kötelezi a költségek viselésére, ha ez a másik fél magatartása alapján indokoltnak látszik.
Jelen esetben a keresetindítás, majd a keresettől való elállás a Magyar Köztársaság magatartása miatt történt, minthogy e tagállam csak a keresetindítást követően tette meg a kötelezettségeinek való megfeleléshez szükséges intézkedéseket. A Magyar Köztársaságot ezért a költségek viselésére kell kötelezni.
A Bíróság elnöke elrendeli a C-148/07. sz. ügynek a Bíróság nyilvántartásából való törlését.
A Bíróság elnöke kötelezi a Magyar Köztársaságot a költségek viselésére.

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság